ओड़िशा में Coronavirus संक्रमण के 75 नये मामले, लगभग 5 लाख लोगों को दिया जा चुका है टीका
ओड़िशा में कोरोना वायरस संक्रमण के 75 नये मामले सामने आये जिसके बाद प्रदेश में संक्रमितों की संख्या बढ़ कर 3,36,397 हो गयी है। स्वास्थ्य विभाग ने बुधवार को इसकी जानकारी दी। विभाग ने बताया कि 75 नये मामले प्रदेश के 30 में से 17 जिलों में सामने आये हैं।
भुवनेश्वर: ओड़िशा में कोरोना वायरस संक्रमण के 75 नये मामले सामने आये जिसके बाद प्रदेश में संक्रमितों की संख्या बढ़ कर 3,36,397 हो गयी है। स्वास्थ्य विभाग ने बुधवार को इसकी जानकारी दी। विभाग ने बताया कि 75 नये मामले प्रदेश के 30 में से 17 जिलों में सामने आये हैं। इनमें से 46 मामले विभिन्न पृथक-वास केंद्रों से जबकि 29 मामले स्थानीय संक्रमितों के संपर्कों के कारण सामने आये हैं। विभाग ने बताया कि प्रदेश में मंगलवार से किसी की भी इस महामारी के कारण मौत नहीं हुयी है। राज्य में यह वायरस 1912 लोगों की जान ले चुका है। इसने बताया कि प्रदेश में अभी 732 मरीज उपचाराधीन हैं जबकि 3,33,700 मरीज संक्रमण मुक्त हो चुके हैं। विभाग ने बताया कि मंगलवार तक प्रदेश में 4,92,695 स्वास्थ्यकर्मियों एवं अग्रिम मोर्चे पर काम करने वाले कोरोना योद्धाओं को कोविड-19 का टीका दिया जा चुका है।वहीं केंद्रीय स्वास्थ्य मंत्रालय ने बताया कि उत्तर प्रदेश, राजस्थान और आंध्र प्रदेश समेत 18 राज्यों एवं केंद्र शासित प्रदेशों में पिछले 24 घंटे में कोविड-19 से कोई मौत नहीं हुई। मंत्रालय ने बताया कि देश में संक्रमण से स्वस्थ होने की दर में लगातार सुधार देखा जा रहा है। स्वास्थ्य मंत्रालय ने एक बयान में कहा, ‘‘पिछले 24 घंटे में 18 राज्यों और केंद्र शासित प्रदेशों में कोविड-19 से किसी की मौत की सूचना नहीं है। इनमें उत्तर प्रदेश, राजस्थान, आंध्र प्रदेश, जम्मू कश्मीर, झारखंड, पुडुचेरी, हिमाचल प्रदेश, लक्षद्वीप, मणिपुर, लद्दाख, असम, अंडमान एवं निकोबार द्वीपसमूह, सिक्किम, मेघालय, त्रिपुरा, मिजोरम, अरुणाचल प्रदेश, दादर एवं नगर हवेली और दमन एवं दीव शामिल हैं।’’मंत्रालय द्वारा बुधवार को सुबह आठ बजे तक जारी अनंतिम रिपोर्ट के अनुसार 1,91,373 सत्रों के माध्यम से करीब 90 लाख लाभार्थियों का टीकाकरण किया गया। इनमें 61,50,922 स्वास्थ्य कर्मी (पहली खुराक), 2,76,377 स्वास्थ्य कर्मी (दूसरी खुराक) और अग्रिम मोर्चे के 25,71,931 कर्मी (पहली खुराक) शामिल हैं। मंत्रालय के अनुसार 16 फरवरी को शाम चार बजे तक जिन लोगों का टीकाकरण हुआ उनमें 36 लोगों के अस्पताल में भर्ती होने और 29 लोगों की मौत की सूचना है। अस्पताल में भर्ती होने वाले 36 लोगों में से 22 को उपचार के बाद छुट्टी दे दी गयी। मंत्रालय ने कहा, ‘‘दो लोगों का अब भी उपचार चल रहा है और 12 लोगों की मौत हुई है। मरने वाले 29 लोगों में से 17 की मौत अन्यत्र जबकि 12 लोगों की मौत अस्पताल में हुई।’’ मंत्रालय ने कहा कि अब तक टीकाकरण के बाद गंभीर दुष्प्रभाव या इससे किसी की मौत के मामले नहीं आए हैं। पहली खुराक लेने के 28 दिन होने पर लाभार्थियों के लिए 13 फरवरी से दूसरी खुराक की शुरुआत की गयी। टीकाकरण अभियान के 32वें दिन (16 फरवरी) कुल 7,001 सत्र में 2,76,943 लोगों को टीके की खुराक दी गयी। इनमें से 1,60,691 लोगों को पहली खुराक दी गयी और 1,16,252 स्वास्थ्यकर्मियों को दूसरी खुराक दी गयी।